পাকিস্তান ক্রিকেটে আবার নতুন বিতর্ক। স্পট ফিক্সিংয়ে অভিযুক্ত হয়ে নির্বাসনমুক্ত মহম্মদ আমের জাতীয় শিবিরে ডাক পাওয়ায় একদিনের দলের অধিনায়ক আজহার আলি ও ওপেনিং ব্যাটসম্যান মহম্মদ হাফিজ লাহোরে হওয়া জাতীয় শিবিরে না যাওয়ার সিদ্ধান্ত নিয়েছেন! প্রথমদিন শিবিরে যোগ দিয়ে আমেরকে দেখে দুই ক্রিকেটার তাঁদের সিদ্ধান্তের কথা বোর্ডকে জানিয়ে দেন।
এই প্রসঙ্গে আজহার আলি জানিয়েছেন, আমেরের মতো স্পট ফিক্সিংয়ে অভিযুক্ত ক্রিকেটার জাতীয় শিবিরে থাকায় তাঁরা দু’জনই শিবির বয়কট করার সিদ্ধান্ত নিয়েছেন। আর হাফিজ বলেছেন, ‘‘এই সিদ্ধান্তের পিছনে আমাদের কোনও ব্যক্তিগত আক্রোশ নেই। আমরা এমন কোনও ক্রিকেটারের সঙ্গে একসঙ্গে শিবিরে থাকতে বা খেলতে চাই না যে দেশের ক্রিকেটকে কলঙ্কিত করেছে।’’
বোর্ড কর্তারা এখন ব্যস্ত  দুই  ক্রিকেটারকে বুঝিয়ে শিবিরে যোগ দেওয়ানোর চেষ্টায়। আজহার আলি আরও বলেছেন, ‘‘আমরা বোর্ডের সঙ্গে কথা বলতে রাজি। কিন্তু কথা শুধু বোর্ড চেয়ারম্যান শাহরিয়র খানের সঙ্গেই বলব।’’ দলের প্রধান কোচ ওয়াকার ইউনিসকেও দুই ক্রিকেটার জানিয়েছেন স্পট ফিক্সিংয়ে অভিযুক্তও নির্বাসিত আমেরের সঙ্গে একসঙ্গে জাতীয় শিবিরে ট্রেনিং তাঁরা করতে চান না। সম্প্রতি, প্রাক্তন পাক অধিনায়ক রামিজ রাজা, রশিদ লতিফ ও প্রাক্তন কোচ মইন খানও আমেরকে জাতীয় শিবিরে ডাকায় ক্ষোভ প্রকাশ করেছিলেন।